לאחר שמכרה את השליטה בתאת טכנולוגיות לקרן פימי, ת.א.ת תעשיות, הנסחרת בבורסה לפי שווי שוק של 49 מיליון שקל, מעוניינת להימחק מהמסחר. חברת א.ר ראם החזקות בנדל"ן הגישה למשקיעים הצעת רכש מלאה לרכישת 2.4 מיליון רגילות בנות 5 שקלים ערך נקוב כל אחת (97.89% מהמניות אשר מצויות בידי הציבור, ש"א) בתמורה ל-50.895 מיליון שקל.
החברה הנשלטת על ידי עודד רז מוכנה לשלם 21.1 שקל למניה בהצעת הרכש. מדובר בהצעה הגבוהה ב-61% ממחיר המניה הממוצע בשוק בחצי השנה האחרונה וגבוהה ב-36% מההון העצמי למניה.
לפני פרסום הצעת הרכש המניה סגרה את יום המסחר ביום חמישי במחיר של 15.2 שקל. כאשר הדוחות האחרונים אותם פרסמה החברה ברבעון השלישי הציגו כי לחברה הון עצמי המיוחס לבעלי המניות של 38.2 מיליון שקל המשקף הון עצמי של 15.5 שקל למניה.
את ההצעה ירכז בנק לאומי כאשר מועד הקיבול האחרון שלה הוא ב-13 במארס. ההצעה תצא לפועל אם שיעור ההחזקות של בעלי המניות, שלא נענו להצעה יהיה פחות מ-5% מהון החברה.
לאחר ההצעה המניה עולה היום בעוד 2% למחיר של 20.29 שקל. תאת תעשיות היתה חלקה מאימפריית החברות שבנה אלרואי במשך העשור האחרון. הקריסה הפיננסית של חברת קמן אחזקות השאירה כתם גדול על המוניטין העסקי של בעל השליטה בחברה, רוני אלרואי, וגרמה לו לנזק כספי כבד של למעלה מ-40 מיליון שקל.